சம்பாஜி

சத்திரபதி சம்பாஜி (Sambhaji) (1657 – 1689), மராத்தியப் பேரரசர் சிவாஜி – சாயிபாய் இணையரின் மூத்த மகன் ஆவார்.
9 ஆண்டுகள் மராத்தியப் பேரரசை ஆண்ட இவரை தில்லி முகலாயர்கள் சிறை பிடித்து, சித்திரவதை செய்து கொன்றனர். இவருக்குப் பின்னர் மராத்தியப் பேரரசராக இவரது ஒன்று விட்ட தம்பி இராஜாராமும், பின் சம்பாஜியின் மகன் சாகுஜியும் அரியணை ஏறினர்.

இளமை
புனே அருகில் உள்ள புரந்தர் கோட்டையில் பிறந்த சம்பாஜியின் இரண்டாவது வயதில்  தாய் சாயிபாய் இறந்ததால், தந்தை வழி பாட்டியான ஜிஜாபாயின் பராமரிப்பில் வளர்ந்தார். 11 சூன் 1665ல் சிவாஜிக்கும் – முகலாயர்களுக்கும் ஏற்பட்ட புரந்தர் உடன்படிக்கையின் படி, ஆம்பர் நாட்டு மன்னர் ஜெய்சிங்கின் ஆக்ரா அரண்மனையில், ஒன்பது வயது சம்பாஜி பிணையாகத் தங்க வைக்கப்பட்டார்.

12 மே 1666ல் சிவாஜியும், சம்பாஜியும் தாங்களாகவே முன் வந்து ஆக்ராவில் உள்ள அவுரங்கசீப்பின் அரசவைக்குச் சென்றனர். அவுரங்கசீப் இருவரையும் 22 சூலை 1666ல் ஆக்ரா சிறையில் அடைத்தார்.

அரியணை ஏறுதல்
ஏப்ரல், 1680 முதல் வாரத்தில் பேரரசர் சிவாஜி இறந்த போது, சம்பாஜி முகலாயர்களின் சிறையில் இருந்ததால், சிவாஜியின் இரண்டாவது மனைவிக்குப் பிறந்த சத்திரபதி இராஜாராம் 21 ஏப்ரல் 1680ல் மராத்தியப் பேரரசராக பேஷ்வாக்களால் அறிவிக்கப்பட்டார்..
இதனை அறிந்த சம்பாஜி, தில்லி  முகலாயர்களின் சிறையிலிருந்து தப்பி, 20 சூலை 1680 அன்று ராய்கட் கோட்டையைக் கைப்பற்றினார். பின்னர் இராஜாராமைச் சிறை பிடித்து, தன்னை மராத்தியப் பேரரசராக அறிவித்துக் கொண்டார்.

சம்பாஜி முகலாயர்கள், தக்காண சுல்தான்கள், கிழக்கிந்திய நிறுவனம், போர்த்துகேய கிழக்கிந்தியக் நிறுவனம், மைசூர் அரசுகளுடன் தொடர்ந்து பிணக்குகள் கொண்டிருந்தார்.

மறைவு
1687ல் தில்லி முகலாயப் படைகளுக்கும், மாராத்தியப் படைகளுக்கும் நடந்த போரில், சம்பாஜி முகலாயர்களால் சிறை பிடிக்கப்பட்டார். பின்னர் பிப்ரவரி 1689ல், சங்கமேஸ்வரர் எனுமிடத்தில் வைத்து, அவுரங்கசீப் படையினரால் சித்திரவதை செய்யப்பட்டு கொல்லப்பட்டார்.

வாரிசுரிமைப் போர்
சம்பாஜியின் மறைவிற்குப் பின் மீண்டும் மராத்தியப் பேரரசரான இராஜாராம், தனது தலைநகரை செஞ்சிக்கு மாற்றிக் கொண்டார். 1689ல் சம்பாஜி இறந்த போது, அவரது ஏழு வயது மகன் சாகுஜி சிறைபிடிக்கப்பட்டு, 1707ல் அவுரங்கசீப் இறக்கும் வரை, பதினெட்டு ஆண்டுகள் சிறைபட்டிருந்தார். பின்னர், அவுரங்கசீப்பின் மகன், தில்லி பேரரசர் முகமது ஆசாம் ஷாவால் சிறையிலிருந்து விடுபட்ட சாகுஜி, தனது சிற்றன்னையும், இராஜாராமின் விதவை மனைவியுமான தாராபாயுடன் நடந்த சிறு போரில் வென்று, மராத்தியப் பேரரசின் சத்திரபதியாக பட்டம் சூட்டிக் கொண்டார்.

இதனையும் காண்க
போன்சலே
மராத்தியப் பேரரசு
மராத்திய அரச குலங்கள் மற்றும் அரசுகள் பட்டியல்

 மேற்கோள்கள் 

வெளி இணைப்புகள்
 சத்ரபதி சம்பாஜியின் கீழ் மராத்தாக்கள் (1680 - 1689) 
 www.sambhajimaharaj.com 
Family Tree of Shivaji Maharaj 


பகுப்பு:மராட்டியப் பேரரசு
பகுப்பு:1657 பிறப்புகள்
பகுப்பு:1689 இறப்புகள்
பகுப்பு:இந்தியப் பேரரசர்கள்
பகுப்பு:மகாராட்டிர வரலாறு